 NA KALUME KAZUNGU WAKIMBIZI wa mafuriko Kaunti ya Lamu wamepokea fedha na misaada mingine ya kibinadamu ili kuwasaidia kupambana na hali yao ya maisha wakiwa kambini. Kaunti ya Lamu ina karibu kambi 12 za waathiriwa waliohama vijijini mwao baada ya nyumba zao kusombwa na mafuriko. Kulingana na ripoti ya serikali ya Kaunti ya Lamu kuhusiana na janga la El-Nino, jumla ya familia 2,599 zimeathiriwa na mafuriko ambapo familia 822 zimehama makwao baada ya makazi yao kuharibiwa na mafuriko hayo. Miongoni mwa kambi za wahanga wa mafuriko Lamu ni Moa, Kitumbini, Lumshi A na B, Mikinduni B miongoni mwa nyinginezo. Wiki jana, jumla ya familia 200 za wakimbizi wa mafuriko zilifikiwa na kupokezwa misaada ya fedha, malazi, vyandarua, chakula, sabuni, dawa zikiwemo zile za kutibu maji, sodo za kusaidia wanawake na wasichana kujisitiri kipindi cha hedhi miongoni mwa misaada mingine. Shirika la World Vision Kenya kwa ushirikiano na serikali ya kaunti ya Lamu, walifikisha misaada hiyo kwa wakimbizi hao wa mafuriko, hasa wale walioko kwenye kambi mbili kuu za Moa na Kitumbini. Kila familia ilipokezwa jumla ya Sh10,300 kwenye mpango huo, maarufu cash transfer. Akizungumza wakati wa shughuli ya kuwakabidhi misaada wakimbizi hao, Afisa Mkuu wa World Vision Kenya anayesimamia kaunti za Lamu, Tana River na Garissa, Bw Michael Mulei, alisema shirika hilo litaendelea kujitahidi na kushirikiana na serikali za ugatuzi katika kuhakikisha kila mwaathiriwa wa mafuriko nchini anasaidiwa. Bw Mulei alitaja kuwa World Vision Kenya tayari imetafuta na kupata  fedha za kima cha Sh45 milioni  zitakazotumika kuwasaidia waathiriwa wa mafuriko kote nchini. Alisema kwa ushirikiano na serikali ya kaunti ya Lamu, World Vision pia itaendeleza upokezaji wa mafunzo na elimu ya kusaidia waathiriwa kukabiliana Na changamoto zinazochangiwa na mafuriko,ikiwemo maradhi na afya kwa ujumla. “Tumetembelea wakimbizi wa mafuriko hapa Moa na Kitumbini kuwakabidhi fedha, vyakula, dawa, vyandarua na misaada mingine. Twafanya haya ili kusaidia hizi familia kukabiliana na athari za mafuriko. World Vision tutazidi kushirikiana na kaunti mbalimbali kote nchini kuona kwamba wote walioathiriwa na janga la mafuriko litokanalo na El-Nino wanafikiwa na kusaidiwa,” akasema Bw Mulei. Waziri wa Afya Kaunti ya Lamu Dkt Mbarak Bahjaj, alisema kaunti itaendelea kushirikiana na wahisani katika kuwafikia waathiriwa wa mafuriko na kuwasaidia. Alitaja changamoto ya maradhi ya kipindupindu inayochangiwa na mafuriko ambayo imeacha watu watatu wakifariki ilhali zaidi ya 100 wakitibiwa kwenye hospitali mbalimbali za Lamu. Dkt Bahjaj hata hivyo alisema serikali imefanya kila jitihada na kudhibiti hali hiyo ya kipindupindu. “Serikali ya kaunti ya Lamu, chini ya uongozi wa Gavana Issa Timamy, itaendelea kushirikiana na wahisani katika kuwafikia na kuwasaidia waathiriwa wa mafuriko. Tuko imara,” akasema Dkt Bahjaj. Bi Fatima Hussein,mmoja Wa wakimbizi,alishukuru kaunti Na wahisani Kwa kuwafikishia misaada hiyo. “Twashukuru. Mafuriko yalituganya kupoteza kila kitu. Hatuna chochote tulichookoa. Twafurahia kwamba World Vision Kenya na kaunti inatujali,” akasema Bi Hussein. Mohamed Shongolo, mkimbizi mwingine, aliomba wahisani na mashirika zaidi ya kibinadamu kujitokeza na kuwasaidia. Alisema kambi zao kila mara zimekuwa zikipokea watu wapya,hivyo kuongeza idadi ya wanaoishi kwenye kambi hizo. Bi Halima Kulisa alisema mbali na pesa, vyakula, vyandarua na malazi, ipo haja ya kaunti na wahisani pia kufikiria kuwajengea nyumba zao zilizobomolewa na mafuriko. “Wakati umewadia kaunti itenge ardhi maeneo ya nyanda za juu ambayo itatumika kutuhamisha sisi ambao tunaishi sehemu ambazo zina changamoto ya mafuriko. Wakifanya hivyo watazuia hali ya kila mara kunaposhuhidiwa mvua kubwa sisi ndio tunaopoteza nyumba na mali. Tumechoka,” akasema Bi Kulisa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  